**ОТЧЕТ ЗА ДЕЙНОСТТА НА ЧИТАЛИЩЕ “ХРИСТО БОТЕВ-1925”**

**За 2023г.**

**Читалището е институцията, в която се съхраняват традициите,**

**обичаите, историята, паметта на дадено населено място.**

**БИБЛИОТЕЧНА ДЕЙНОСТ**

Една от основните дейности на читалището е библиотечната дейност.Богатият библиотечен фонд позволява библиотеката да изпълнява пълноценно своите функции. През 2023г. бяха набавени 92 заглавия, фонда наброява-11166 библиотечни единици,регистрирани са 44 нови читатели. От месец януари до месец март читалищната библиотека беше организатор на традиционното празнуване на Бабинден и Трифон Зарезан, както и 8-ми Март- денят на жената, празници открай време празнувани и тачени в Тръстеник.

Библиотеката бе организатор и на постановка на Разградски театър „Железният светилник” по Димитър Талев.

На 24 февруари сръчни ръчички изработиха прекрасни мартенички, с които на 1 март Баба Марта да зарадва малки и големи жители на село Тръстеник.

Част от женската певческа група и детската лазарска група,към читалището, както и деца от с. Тръстеник взеха участие в тържественото празнуване на Трети март в двора на църквата в село Тръстеник, както и посетиха паметника при село Мечка.

На 8 Април- Лазаровден детската лазарска група към читалището тръгна по улиците с песни и танци, за да поздрави стопаните по домовете за здраве и берекет.

На 24 Май се проведе празник по случай- Ден на светите братя Кирил и Методий, на българската азбука, просветна култура и на славянската книжовност. Поканени бяха всички минали и сегашни учители на село Тръстеник. Децата към читалището ги поздравиха с хубави песни и стихотворения.

На 25 Май децата от детска градина „Кокиче” с. Тръстеник, посетиха читалището и с голям интерес разгледаха любимата библиотека. Поздравиха ни с хубави стихчета и песни посветени на буквите. За финал се насладиха на забавни филмчета в голямата зала за концерти и тържества.

На 31 Май Росица Стоянова- работник библиотекар в читалището бе избрана с още колеги от Община Иваново да посетят XXXVI конгрес на съюза на народните читалища в град София, като почетна награда за заслужил читалищен деятел получи Мануела Симеонова експерт в РЕКИЦ „Читалища” гр. Русе.

На 11 Юни се проведе за трета година пред читалището празникът на детето. Аниматори забавляваха децата с много игри и танци. Радваме се, че с всяка следваща година ставаме все повече. Тази година бяха над 120 деца.

На 18 Юни участие взе детска лазарска група към читалището във фестивал „Сцена под липите” с. Николово, като получиха златен медал първа степен и грамота за участие.

На 24 Юни лазарската група към читалището взе участие в събор за автентичен фолклор „Родолюбие от Поломието” в село Сваленик.

На 8 Юли отбелязахме празника по случай 146 години от рождението на Елин Пелин.

На 18 Юли отбелязахме празника по случай навършването на 186г. от рождението на Апостола на свободата Васил Левски.

На 26 Август лазарската група и индивидуални изпълнители към читалището взеха участие в местност Стълпище, община Иваново- „От Поломието до Дунав заедно”.

На 27 Септември читалището участва в откриване на Етнографска сбирка с. Тръстеник, община Иваново.

На 1 Ноември отбелязахме Деня на народните будители и получихме поздравителен адрес от кмета на община Иваново Георги Миланов, за което му благодарим.

На 24 Ноември украсихме нашето читалище с пъстра коледна украса, която създаде уют и топлина във всички посетители.

На 4 Декември се проведе Театрална постановка „Не сме от тях” по Чудомир, която представиха Музикално драматичен театър „Константин Касимов” град Велико Търново. След приключването на театралната постановка жителите на село Тръстеник се насладиха на прекрасна заря и запалването на коледните светлини на елхата.

На 15 Декември бяха поставени всички изработени материали от коледният конкурс, за оценка от жителите на селото.

На 16 Декември се проведе детският коледен празник с парти агенция „Веселяците”. Всички деца пяха и танцуваха заедно, като накрая всяко дете получи подаръче и лакомства от Дядо Коледа.

На 20 Декември обявихме победителите от коледният конкурс, като всеки получи подарък и грамота според класирането от журито и жителите на с. Тръстеник.

На 22 Декември коледарите към читалището участваха в коледния концерт в община Иваново.

На 22 Декември Дядо Коледа и Снежанка посетиха ДГ „Ален Мак” филиал „Кокиче” с. Тръстеник, като подариха на всяко дете подаръците за които копнееха. Децата ги поздравиха с песнички и изпратиха Дядо Коледа и Снежанка с надеждата, че следващата година ще се видят отново. След това Дядо Коледа и Снежанка посетиха и Кметство Тръстеник, като поднесоха малки подаръчета на кмета г-жа София Великова, г-жа Бригова и г-жа Бодурова.

На 24 Декември младежката коледарска група към читалището огласи с песни улиците и къщите на жителите в село Тръстеник, а Дядо Коледа и Снежанка зарадваха всички послушни деца по домовете им, като им заръчаха да бъдат още по- послушни и да радват родителите си.